**Miniatiūros**

**„ŽMOGUS GAMTOJE, GAMTA ŽMOGUJE“**

Snaigės

Pakeliu galvą ir apsidairau. Sninga... Brendu... brendu... o priekyje lyg nuotaka stovi eglė... Iš kur toks grožis? Iš kur tiek baltumo? Kažin, ar danguje yra ir kitokių spalvų? Snaigės valsą šoka, suka suka ratus... ir lyg jau niekad nesustos. Pūga su vėju žaidžia gaudynes... O kieme – nuverstas besmegenis. Ech... Kas gi galėjo taip nedorai pasielgti? Kam nepagailo sniego senuko? Gaila, jog pasaulyje yra ne tik gėris, bet ir blogis. Žmogus ne visada geras... lyg zebras dryžuotas... O galėtų ir nebūti tos juodos spalvos... Ši mintis visada suspaudžia mano širdį.

Obelis

Atsisėdusi ant kelmelio girdžiu, kaip šnara medžio lapeliai. Ir ne bet kokio medžio, o obels... Apšviesti saulėje jos vaisiai spindi lyg krištolas. Vėjas švelniai paliečia obuolį, o šis staiga atitrūksta ir krenta nuo plonos šakelės. Atrodo, kad obuoliukų tiek daug... bet ir tiek mažai... Kiekvienas savaip rausvas, savaip prinokęs. Kad kiekvieną išsaugotum, reikia laiku surinkti ir suvalgyti. Kol nesupuvo! O jeigu jau pradėjo pūti – dar ne vėlu iš jų išvirti obuolienę... taip pat ir gyvenime... Kaip suspėti viską laiku?..

Alyva

Gaivus ir pasakiškas alyvos kvapas praneša ... jau atėjo pavasaris. Nuostabūs keturlapiai žiedeliai tokie gražūs, kad net akys raibsta... širdis geidžia... O penkialapiai – dar gražesni. Vis apžiūrinėju alyvos šakeles ir bandau surasti penkialapį žiedelį. Jeigu rasčiau tokį nuostabų ir retą stebuklą, manau būčiau laimingesnė... o gal tik man taip atrodo? Laimė... toks paslaptingas ir keistas jausmas... Vieną sekundę jautiesi laimingas, kitą – lyg norėtum susmegti į žemę... Šis jausmas ne amžinas, o tik trumpalaikis... Kaip gaila, kad jau greitai šie nuostabūs žiedeliai paruduos ir nukris... Toks grožis turėtų žydėti ištisus metus...

Pienės pūkelis

Vasarą lakstau pievoje, o švelni saulutė glosto mano skruostus. Pieva pilna žiedų ir žolelių. Tačiau labiausiai mano akį traukia pienė. Matau, kaip vėjas nešioja pienės pūkelius tai į kairę... tai į dešinę. Tai į viršų... tai žemyn. Suka ratus... Nusiskinu pienę ir sugalvoju patį didžiausią troškimą. Kas žino, gal jis išsipildys? Vos man papūtus pūkeliai išsilaksto į visas puses. Visai, kaip ir mano svajonės...

Autorė: Viltė Petrokaitė.

Mokinę ruošė lietuvių kalbos mokytoja metodininkė Vitalija Savickienė.

Ugdymo įstaiga: Kauno Martyno Mažvydo progimnazija.